
”Du og jeg og vi to!” – forskningsprosjekter om hvordan fremme sosial kompetanseutvikling i barnehagen som profesjonsfelt, v/ Kari Lamer

Målsettingen 
er å ivareta og fremme barnas sosiale kompetanse, samt å forebygge og behandle atferdsvansker som utagerende og innadvendt problematferd. Rammeprogrammet er proaktivt og retter seg mot alle barna, inkludert risikobarn og barn med spesielle behov. Det skal være et konkret hjelpemiddel i det praktisk-pedagogiske arbeidet med å fremme barnas sosiale kompetanse, samtidig som det også skal fremme personalets egen kompetanse og handlingsberedskap for dette arbeidet. Rammeprogrammet bidrar således til å skape en kultur for læring knyttet til dagliglivet i barnehagen som en lærende organisasjon for både voksne og barn, samtidig som det også inneholder mer planlagte læringsøkter – også de rettet mot både barna og de voksne. Rammeprogrammet består av tre bøker; en Håndbok, en Barnebok og en Teoribok (Lamer 1997a,b,c). Jeg arbeider nå med en revidert utgave av ”Du og jeg og vi to!” som utvider målgruppen til også å gjelde grunnskolens lærere og elever. Den er ferdig våren -07. 

”Du og jeg og vi to!” er et forskningsbasert og barnehagebasert program som er prøvd ut og videreutviklet gjennom 4 eksternt finansierte forskningsprosjekter (i tillegg til 20-30% årsverk som del av stillingen ved HiO): 
Januar 1992 - juni 1994: Prosjektet “Utvikling av sosial kompetanse som primærforebyggende barnevern i barnehagen”. 100 % finansiering  fra NFR (Norges forskningsråd) på programmet ”Barn i velferdssamfunnet”. (Undersøkelse 1 og 2, se nedenfor)

Januar 1995 – desember 1998: Prosjektet “Sosial kompetansestyrking i barnehagen”. 50% finansiering fra NFR på programmet ”Spesialpedagogisk kunnskaps- og tiltaksutvikling”, 20% fra HiO (Undersøkelse 3, se nedenfor).
August 2001- juli 2004: Prosjektet ”Fra rammeprogram til handling”, støttet av Skedsmo kommune og Fylkesmannen i Oslo og Akershus (Undersøkelse 4, se nedenfor).
August 2003- juli 2006: Prosjektet ”Du och jag och vi två!” Social kompetensutvecling hos barn och vuxna i Spånga-Tenstas förskolar, støttet av Spånga-Tensta stadsdel i Stockholm  
Anvendelsen av ”Du og jeg og vi to” viste seg at det stilte krav til kompetanseutvikling blant personalet. I prosessene er det lagt vekt på aktiv handling og kritiske refleksjoner over daglige erfaringer basert på et ønske om å endre det som er, til noe bedre. Både innsikt og kunnskap på sentrale områder, samt personalets evne og vilje til å anvende denne kunnskapen i en endret praksis, ble avgjørende. Erfaringene pekte mot at noe læring må skje individuelt, og mye av læringen må skje innenfor organisasjonens fellesskap. Og mens noe av læringen skjer gjennom planlagte læringsøkter, skjer mye av læringen i det daglige som resultatet av at barnehagene utviklet seg til lærende organisasjoner med en stadig bedre samarbeidskultur med etablerte strukturer i organisasjonskulturen som gav møteplasser for refleksjons- og læringsprosesser i forhold til personalets egen pedagogiske praksis. 

I mye av den senere forskningen på implementeringen av kompetanseprogrammer, er søkelyset i stor grad rettet mot i hvilken grad aktørene i praksisfeltet klarer å gjennomføre hele programmet innenfor angitte tidsgrenser, og deres grad av ”troskap”/ lojalitet (fidelity) til programmets intensjoner og retningslinjer i gjennomføringen. En direkte følge av aksjonsforskning som tilnærming, bidro til å sette denne type problemstillinger i et annet lys. 

I stedet for å stille krav til personalet ut fra en forskers tanker om hva som bør være gjennomførbart i praksisfeltet, så jeg det som avgjørende å la praktikernes stemme komme til uttrykk og få en sentral rolle i utviklingen av rammeprogrammet. I stedet for å betrakte personalet som passive deltakere i implementeringsarbeidet, ble det en utfordring å gi ”Du og jeg og vi to!” en form som tydelig presenterer et pedagogisk handlingsrom, et frirom, som åpner opp for aktiv medvirkning for praktikerne der de kan - og faktisk må - bearbeide rammeprogrammet til egne, barnehagebaserte planer. Erfaringer fra implementeringsprosessene er blitt en integrert del av ”Du og jeg og vi to!” med den etter hvert doble målsettingen om å fremme barnas sosiale kompetanse parallelt med å videreutvikle personalets yrkesmessige kompetanse. 
Resultatene fra forskningen på implementeringsprosessene i prosjektene 1 og 2, og hvordan de er nedfelt i ”Du og jeg og vi to!” , beskrives inngående i sluttrapporten ”Utvikling av Du og jeg og vi to! – et rammeprogram for sosial kompetanseutvikling i barnehagen” til Norges Forskningsråd, 1995, s. 109 – 280. Resultatene fra det tredje forskningsprosjektet beskrives i sluttrapporten ”Fra rammeprogram til handling” til Skedsmo kommune/ Fylkesmannen i Oslo og Akershus (2005), mens resultatene fra det fjerde prosjektet i Stockholm er under bearbeiding. Resultatene fra fem undersøkelser gjennomført i disse fire forsknings- og utviklingsprosjektene, beskrives kort nedenfor: (jeg velger her å ikke gå inn på de ulike implementeringsprosessene i de ulike prosjektene, se egne rapporter). 
